Ankomst til frøhvelvet.
Inngangstunellen til anlegget.
Lagring av frø i kasser inne i én av fjellhallene. Hver kasse rommer maksimalt 400 frøprøver.
**Svalbard globale frøhvelv** er en frøbank i fjellet Platåberget, i nærheten av Longyearbyen på Spitsbergen på Svalbard. Anlegget åpnet i 2008 og har plass til 4,5 millioner frøprøver fra nytteplanter fra hele verden. Lageret skal sikre at plantene ikke dør ut i lokale eller globale katastrofer, og for at frøene skal holde seg i mange år holder fjellhallene lav luftfuktighet og en temperatur på minus 18 grader.

Bakgrunn
--------

Frøhvelvet er etablert for at genbanker rundt om i verden skal kunne oppbevare en sikkerhetskopi av frøsamlingene sine, og dermed sikre at mat- og nytteplanter ikke utryddes i lokale eller globale katastrofer som krig, terrorisme og naturkatastrofer.

Ved å lagre frøene i et område med permafrost sikrer man at frøene vil være nedfrosset selv ved strømbrudd. Longyearbyen har dessuten en stabil politisk og geologisk situasjon og godt utbygd infrastruktur – frøbanken er etablert bare en kilometer fra Svalbard lufthavn, Longyear.

Ideen om en større, internasjonal frøbank på Svalbard har eksistert i mange år. Allerede i 1984 etablerte Nordisk genbank for jord- og hagebruksvekster et sikkerhetslager for nordiske plantefrø i den nedlagte Gruve 3. En virkelig internasjonal frøbank lot seg imidlertid ikke realisere blant annet på grunn av usikkerhet knyttet til eiendomsretten til genressurser. Dette ble avklart da Den internasjonale plantetraktaten trådte i kraft i 2004, og Noragric på Norges miljø- og biovitenskapelige universitet begynte da å arbeide med en forstudie for etablering av frøbanken. Hvelvet i dagens utforming ble etablert av Cary Fowler og Consultative Group on International Agricultural Research (CGIAR), og er i dag forvaltet av den norske stat, Crop Trust, NordGen og Statsbygg.

Anlegget stod ferdig mot slutten av 2007, og ble offisielt åpnet 26. februar 2008. På åpningen deltok 200 inviterte gjester, deriblant fredsprisvinner Wangari Maathai, statsminister Jens Stoltenberg og EU-president José Manuel Barroso.

Deponering og uttak
-------------------

Genbanker over hele verden sender duplikater av alle sine frø til Svalbard. Hvert land eller institusjon eier sitt eget materiale, men i tilfelle en internasjonal krisesituasjon skulle oppstå kan det gjøres tilgjengelig for alle.

Ved åpningen i 2008 inneholdt frølageret 278 000 frøprøver, for det meste ris og hvete. I september 2009 hadde beholdningen økt til 423 899 frøtyper fra 219 land. I 2015 hadde tallet kommet opp i 860 000 frøprøver fra 64 ulike genbanker.

Det første uttaket skjedde i 2015. Frøsamlingen til International Center for Agricultural Research in the Dry Areas (ICARDA) var lokalisert i Aleppo og ble ødelagt under den syriske borgerkrigen. Forskningssenteret hadde samlet frø fra 148 000 matplanter tilpasset tørre områder. Heldigvis var sikkerhetskopier av rundt 80 % av samlingen sendt til Svalbard.

I februar 2018 økte frøsamlingen til over en million frøprøver da representanter fra 23 internasjonale genbanker bar sine frøprøver inn i hvelvet i anledning anleggets ti-års jubileum.

Anlegget
--------

Aluminiumsposer med frøprøver.
Anlegget består av tre adskilte fjellhaller som befinner seg drøyt 120 meter inne i fjellet. De er sprengt ut i fjellet der Gruve 3 lå tidligere. Plasseringen rundt 130 meter over havoverflaten sikrer anlegget mot havnivåstigning, og hallene er konstruert for å tåle et jordskjelv opp mot 10 på Richters skala.

Hver av de tre hallene har plass til rundt 1,5 millioner frøprøver. Hver prøve består av rundt 500 frø i en lufttett aluminiumspose. Prøvene er samlet i kasser med maks 400 prøver per kasse. Kassene forsegles av genbanken som sender prøvene.

Fjellhallene holder en naturlig temperatur på minus 3–6 grader, men kjøles ytterligere ned til minus 18 grader. Den lave temperaturen demper frøenes utvikling og konserverer dem i årevis. Ved behov kan frøene tines opp fra lagringstemperaturen og igjen spire.

Frøhvelvet kostet rundt 50 millioner kroner å føre opp, dette ble dekket av den norske stat. Statsbygg sto for oppføring, og har også det løpende ansvaret for det tekniske anlegget og sikker­heten i frøhvelvet. Lagringen finansieres gjennom et eget fond, der blant andre Bill & Melinda Gates Foundation har bidratt med 30 millioner kroner. Lagringen er dermed gratis for sluttbrukerne.

Anlegget eies av Landbruks- og matdepartementet, som samarbeider med Nordisk genressursenter (NordGen) og Global Crop Diversity Trust om den daglige driften.

### Kontroverser rundt sikkerheten til anlegget

I en artikkel fra NRK.no i mars 2021 kom det frem at etter åpningen av anlegget i 2008 har det vært problemer med vanninntrengninger i adgangstunnelen og det tekniske rommet. Det fremkommer også at adgangstunnelen var blitt deformert etter å ha vært utsatt for større belastninger enn beregnet.

I en rapport fra Norconsult i 2017 utelukkes det ikke et «*akutt sammen­brudd*» av tunnelen og det har vært behov for «*betydelige ut­bedringer*» i lang tid etter flere år med vann­inntrenging. Det fremlegges også at det kun er tilfeldigheter som gjorde at vann ikke har trengt helt inn lagerhallene der frøene er lagret.

Rapporten oppsummerte anleggets tilstand som «*(..) kritisk og uaksep­tabel både i forhold til sikke­rhet for personell, be­skyttel­se av verdier og om­dømme*»

I 2019 sto reparasjoner av frøhvelvet ferdig med utbedringer av inngangsparti, adgangstunnel og det elektriske anlegget.

Det ble også foretatt en risiko- og sårbarhetsanalyse av Forsvarsbygg og en trusselvurdering av Politiets sikkerhetstjeneste.

Sagt om Svalbard globale frøhvelv
---------------------------------

* Terje Riis-Johansen: «*Noahs Ark på Svalbard*»
* José Manuel Barroso: «*Dette blir en frossen edens hage. Et sted der livet kan bevares for all fremtid uansett hva som skjer rundt om i verden. Norge skal ha stor takk og ros for dette initiativet*».

Kunstutsmykning
---------------

Utsmykning på inngangspartiet
Kunstverket *Perpetual repercussion* av Dyveke Sanne utsmykker inngangspartiet til Svalbard globale frøhvelv. Landbruks- og matdepartementet omtalte i en pressemelding i januar 2008 kunstverket slik: 

«*Taket og deler av fronten i det synlige inngangspartiet er fylt med trekanter av høyreflekterende, syrefast stål i forskjellige størrelser. Sammen med andre lysbrytende elementer som dichroisk speilglass og prismer, vil disse kaste omgivelsene og lyset tilbake i alle retninger. Bygget vil reflektere sollys og lys, alt etter årstid og tid på døgnet. I mørketiden vil andre lyskilder overta. Lyset utgjør en komplementær størrelse til det mørke som er gravd ut i permafrosten innenfor, og vil være med å signalisere frøhvelvets posisjon til enhver tid.*»
Kunstprosjektet ble produsert og gjennomført av Kunst i offentlige rom (KORO). Verket ble hedret med Norsk lyspris for beste utendørsbelysning i 2009.

Se også
-------

* Arctic World Archive
* Global Crop Diversity Trust

Referanser
----------

1. 1 2 3 4  «Mer om det fysiske anlegget». *Regjeringen.no*. 30. januar 2015. Besøkt 17. april 2016.
2. 1 2 3  Even Bratberg (2007). «Svalbard globale frøhvelv: Det perfekte frølager» (PDF). *Ås Nytt* (12, 2007). Arkivert fra originalen (PDF) 5. desember 2012.
3. 1 2  «Study to Assess the Feasibility of Establishing a Svalbard Arctic Seed Depository for the International Community». Center for International Environment and Development Studies (Noragric), Agricultural University of Norway & Nordic Gene Bank (14. september 2004).
4. ↑  «Food Ark - Pictures, More From National Geographic Magazine». *ngm.nationalgeographic.com*. Arkivert fra originalen 19. juni 2011. Besøkt 31. mars 2017.
5. ↑  «Global Seed Vault - Nordgen». *Nordgen* **(engelsk)**. Besøkt 31. mars 2017.
6. 1 2 3 4 5  Tore Ulabrand Johansen (26. februar 2008). «- En frossen edens hage». VG.no. Besøkt 26. februar 2008.
7. 1 2  Nordlys: DiCaprio kommer kanskje til Svalbard, presentert 19. januar 2008
8. ↑  Dagbladet.no: Velkommen til Noas Ark
9. 1 2  «Historisk dag for frøhvelvet på Svalbard». *VG*. 20. september 2015. Besøkt 17. april 2016.
10. ↑
11. 1 2  «For varmt i frølageret på Svalbard». *NRK Troms*. 14. mai 2010. Besøkt 17. april 2016.
12. ↑  «En moderne Noas ark». *NRK*. 27. februar 2008. Besøkt 17. april 2016.
13. 1 2  «Fem år med frosne frø». *Svalbardposten*. 22. februar 2013. Besøkt 17. april 2016.
14. ↑  «Fortsetter å eie frøene». *Regjeringen.no*. 30. januar 2015. Besøkt 17. april 2016.
15. ↑
16. ↑
17. ↑  Landbruks- og matdepartementet: Svalbard Globale frøhvelv: Kunsten er på plass, 29. januar 2008
18. ↑  «Svalbard Globale frøhvelv: Tildelt Norsk lyspris 2009». *Regjeringen.no*. 3. november 2009. Besøkt 17. april 2016.

Eksterne lenker
---------------

* (en) Offisielt nettsted Rediger på Wikidata

* (en) Svalbard Global Seed Vault – kategori av bilder, video eller lyd på Commons Rediger på Wikidata

* (en) Welcome to the Svalbard Global Seed Vault (SGSV) Seed Portal
* (no) Odin: Statsministeren markerer Globalt frøhvelv
* (no) na24.no: Norge bygger Noahs ark Arkivert 28. september 2007 hos Wayback Machine.
* (en) AlJazeera: Norway to build seed 'doomsday vault'
* (en) BBC News: Work begins on Arctic seed vault
* (en) CNN: Norway building 'doomsday vault' to protect seeds
* (en) Artikkel i The Guardian
* (en) Artikkel i BBC News: 'Doomsday' vault design unveiled
* (en) Artikkel i BBC News: Doomsday vault begins deep freeze
* (no) VG: Dette skal hindre menneskehetens undergang
* (en) Regjeringen.no: Svalbard Global Seed Vault: Arctic Seed Vault Opens Doors for 100 Million Seeds
* (no) Dagbladet Magasinet: Åpner verdens best isolerte fryser
* (no) Aftenposten: - Jeg kan ikke tenke meg et tryggere sted

| * v
* d
* r
Svalbard |
| --- |
| Generelt | Flora **·** Geologi **·** Historie **·** Sysselmesteren **·** Dialekt og språk **·** Politikk **·** Svalbardtraktaten **·** Svalbardloven **·** .sj |
| Bosetninger | 

|  |  |
| --- | --- |
| Nåværende | Barentsburg **·** Bjørnøya **·** Hopen **·** Isbjørnhamna **·** Longyearbyen **·** Ny-Ålesund **·** Sveagruva |
| Nedlagte | Advent City **·** Brucebyen **·** Calypsobyen **·** Green Harbour (Ankershamn) **·** Grumantbyen **·** Hiorthhamn (Moskushamn) **·** Ny-London (Camp Mansfield) **·** Pyramiden **·** Smeerenburg **·** Virgohamna |

 |
| Øyer | Barentsøya **·** Bjørnøya **·** Danskøya **·** Edgeøya **·** Hopen **·** Kong Karls Land **·** Kongsøya **·** Kvitøya **·** Lågøya **·** Nordaustlandet **·** Spitsbergen **·** Prins Karls Forland **·** Svenskøya **·** Wilhelmøya |
| Fjorder | Adventfjorden **·** Hornsund **·** Isfjorden **·** Kongsfjorden **·** Magdalenefjorden **·** Rijpfjorden **·** Van Keulenfjorden **·** Van Mijenfjorden **·** Wahlenbergfjorden **·** Wijdefjorden **·** Woodfjorden |
| Landemerker | Alkhornet **·** Ceresfjellet **·** Fuglefjella **·** Ingeborgfjellet **·** Midterhuken **·** Newtontoppen **·** Perriertoppen **·** Skansebukta |
| Selskaper | Arktikugol **·** Avinor **·** Bjørnøen **·** Kings Bay **·** Store Norske **·** SvalSat **·** Telenor |
| Forskning | EISCAT **·** NILU – Norsk institutt for luftforskning **·** Norsk polarinstitutt **·** Polske polarstasjon **·** Statens kartverk **·** Svalbard globale frøhvelv **·** UNIS |
| Lufthavner | Longyearbyen **·** Ny-Ålesund **·** Svea |
| Landområder | Albert I Land **·** Andrée Land **·** Bünsow Land **·** Dickson Land **·** Gustav Adolf Land **·** Gustav V Land **·** Harald V Land **·** Haakon VII Land **·** Heer Land **·** James I Land **·** Nathorst Land **·** Nordenskiöld Land **·** Ny-Friesland **·** Olav V Land **·** Orvin Land **·** Oscar II Land **·** Prins Oscars Land **·** Sabine Land **·** Sørkapp Land **·** Torell Land **·** Wedel Jarlsberg Land |

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** BIBSYS **·** VIAF **·** GND **·** LCCN **·** BBC Things
 |